Store dele af landet er søndag blevet ramt af et kraftigt blæsevejr, der i Nordjylland har været med vindstød af stormstyrke. Det usædvanlige blæsevejr for årstiden kom, da et lavtryk passerede lige nord om Danmark og sendte et kraftigt vindfelt fra Nordsøen ind mod Jyllands vestkyst, hvorfra det i løbet af dagen bredte sig videre til det meste af landet. Hirtshals fik det kraftigste vindstød Mest blæsende blev det i Vendsyssel, hvor der i både Hirtshals, Skagen og Hals blev målt vindstød af stormstyrke. Det kraftigste vindstød fik man med 24,8 meter per sekund i Hirtshals. Grænsen for storm er 24,5 meter per sekund. Flere andre steder langs kysterne var der vindstød af stærk storm, og selv inde over land ramte de kraftige vindstød. Blandt andet i Beldringe ved Odense. Juli giver kun vindstød af stormstyrke hvert andet år Det er relativt usædvanligt med så blæsende vejr her midt i den danske sommer. Juli er den måned med færrest dage med kraftige vindstød af stormstyrke, og søndag er det kun femte gang i de seneste 10 år, at vi i juli har haft vindstød af stormstyrke. Det højeste vindstød i juli siden 2011 er 27 meter per sekund målt i 2018. Nyt kraftigt blæsevejr rammer mandag Det er vindstød, der kan blive overgået mandag, når endnu et kraftigt blæsevejr rammer os. I løbet af mandagen tiltager vinden igen og vil i Nordjylland atter kunne nå stormstyrke. Mandagens kraftige blæsevejr giver også forhøjet vandstand - først langs Jyllands vestkyst - og i løbet af aftenen også i de indre danske farvande, hvor vandstanden langs Sjællands Nordkyst og ned gennem Øresund kan nå op omkring en meter over dagsligt vande.
Mandag ventes et nyt kraftigt blæsevejr at ramme Danmark.